CELEX: 
Language: fi
Date: 2016-12-20 00:00:00
Title: KOMISSION DELEGOITU ASETUS (EU) …/…, Euroopan parlamentin ja neuvoston asetuksen (EU) N:o 648/2012 muuttamisesta eläkejärjestelmiin liittyvien siirtymäkausien pidentämiseksi

PERUSTELUT
            
            
               1.DELEGOIDUN SÄÄDÖKSEN TAUSTA
            
            
               OTC-johdannaisista, keskusvastapuolista ja kauppatietorekistereistä annetusta asetuksesta (EU) N:o 648/2012 (Euroopan markkinarakenneasetus, EMIR) neuvoteltaessa neuvosto ja Euroopan parlamentti sopivat, että tietyt kriteerit täyttävät eläkejärjestelmät vapautetaan määritysvelvollisuudesta kolmen vuoden ajaksi. Tästä siirtymäkaudesta säädetään Euroopan markkinarakenneasetuksen 89 artiklan 1 kohdassa. Siirtymäkausi antaa keskusvastapuolille lisäaikaa kehittää teknisiä ratkaisuja, joiden avulla eläkejärjestelmät voivat siirtää muita kuin käteisvakuuksia täyttääkseen vakuusvaatimukset. Euroopan markkinarakenneasetuksen 85 artiklan 2 kohdan mukaan vapautuksen voimassaoloa voidaan jatkaa kerran kahdella vuodella ja kerran yhdellä vuodella antamalla delegoituja säädöksiä.
            
            
               Komissio hyväksyi 5. kesäkuuta 2015 delegoidun asetuksen (EU) 2015/1515 (komission delegoitu asetus (EU) 2015/1515, Euroopan parlamentin ja neuvoston asetuksen (EU) N:o 648/2012 muuttamisesta eläkejärjestelmiin liittyvien siirtymäkausien pidentämiseksi, EUVL L 239, 15.9.2015, s. 63), jolla Euroopan markkinarakenneasetuksen 89 artiklan 1 kohdassa tarkoitetun vapautuksen voimassaoloaikaa jatketaan kahdella vuodella 16. päivään elokuuta 2017 saakka. Komissio ehdottaa nyt, että voimassa olevan poikkeuksen voimassaoloaikaa jatketaan yhdellä lisävuodella tämän delegoitua säädöstä koskevan luonnoksen mukaisesti.
            
            
               2.SÄÄDÖKSEN HYVÄKSYMISTÄ EDELTÄNEET KUULEMISET
            
            
               Voidakseen tehdä kattavan arvioinnin nykytilanteesta komissio tilasi peruskartoituksen, jossa tutkittiin, olivatko keskusvastapuolet toteuttaneet toimia kehittääkseen tarkoituksenmukaisia teknisiä ratkaisuja, joiden avulla eläkejärjestelmät voisivat siirtää vakuuksiksi muita kuin käteisvakuuksia. Peruskartoituksessa analysoitiin myös mahdollisia ratkaisuvaihtoehtoja. Lisäksi siinä selvitettiin, mitä vaikutuksia vapautuksen poistamisella olisi ratkaisujen puuttuessa, sekä laskettiin, miten paljon eläkejärjestelmien edunsaajina olevat eläkeläiset menettäisivät eläketuloja. 
            
            
               Komissio toteaa peruskartoitukseen perustuvassa kertomuksessa (COM(2015) 39 final, 3.2.2015), ettei tarkoituksenmukaisten ratkaisujen kehittämiseen ole tähän mennessä panostettu riittävästi ja että johdannaissopimusten keskusvastapuolimääritysten kielteiset vaikutukset tulevien eläkeläisten eläke-etuuksiin säilyvät ennallaan. 
            
            
               Komissio on Euroopan markkinarakenneasetuksen 85 artiklan 2 kohdan mukaisesti kuullut kertomuksestaan Euroopan arvopaperimarkkinaviranomaista (ESMA) ja Euroopan vakuutus- ja lisäeläkeviranomaista (EIOPA). Sekä ESMA että EIOPA ovat tukeneet kertomuksen hyväksymistä.
            
            
               Delegoidun asetuksen (EU) 2015/1515 hyväksymisen jälkeen komissio on järjestänyt kaksi julkista kuulemista, jotka tuottivat lisätietoja eläkejärjestelmille myönnettävästä määritysvelvollisuutta koskevasta vapautuksesta. Näissä julkisissa kuulemisissa, jotka koskivat Euroopan markkinarakenneasetusta
                  1
                ja kannanottopyyntöä rahoituspalveluja koskevasta EU:n sääntelyjärjestelmästä,
                  2
                saadut kommentit vahvistivat, että kertomuksessa esitetyt päätelmät ovat edelleen voimassa.
            
            
               Komission yksiköt ovat tarkastelleet delegoidun säädöksen luonnosta Euroopan arvopaperikomitean asiantuntijaryhmän kanssa. Kuulemismenettelyssä delegoidun säädöksen luonnoksesta syntyi laaja yhteisymmärrys. 
            
            
               Paremman sääntelyn suuntaviivojen (SWD(2015) 111 final, 19.5.2015) mukaisesti delegoidun säädöksen luonnos julkaistiin paremman sääntelyn portaalissa, missä se oli nähtävillä yleistä palautetta varten neljän viikon ajan. Kommentteja saatiin neljä, joissa kaikissa tuettiin delegoidun säädöksen luonnoksen hyväksymistä. 
            
            
            
               3.DELEGOIDUN SÄÄDÖKSEN OIKEUDELLINEN SISÄLTÖ
            
            
               Delegoidun säädöksen antamisoikeudesta säädetään OTC-johdannaisista, keskusvastapuolista ja kauppatietorekistereistä annetun asetuksen (EU) N:o 648/2012 (Euroopan markkinarakenneasetus) 85 artiklan 2 kohdassa.
            
            
               KOMISSION DELEGOITU ASETUS (EU) …/…,
            
            
               annettu 20.12.2016,
            
            
               Euroopan parlamentin ja neuvoston asetuksen (EU) N:o 648/2012 muuttamisesta eläkejärjestelmiin liittyvien siirtymäkausien pidentämiseksi 
            
            
               (ETA:n kannalta merkityksellinen teksti)
            
            
               EUROOPAN KOMISSIO, joka
            
         
         
            
               ottaa huomioon Euroopan unionin toiminnasta tehdyn sopimuksen,
            
            
               ottaa huomioon OTC-johdannaisista, keskusvastapuolista ja kauppatietorekistereistä 4 päivänä heinäkuuta 2012 annetun Euroopan parlamentin ja neuvoston asetuksen (EU) N:o 648/2012
                  3
                ja erityisesti sen 85 artiklan 2 kohdan,
            
            
               sekä katsoo seuraavaa:
            
            
            
               (1)Keskusvastapuolet asettuvat sellaisten sopimusten vastapuolten väliin, joilla käydään kauppaa yksillä tai useammilla finanssimarkkinoilla. Tällaisten vastapuolten luottoriskiä vähennetään asettamalla vakuus, joka lasketaan siten, että se kattaa mahdolliset maksukyvyttömyydestä johtuvat tappiot. Vaatiessaan vaihtuvia vakuuksia keskusvastapuolet hyväksyvät ainoastaan erittäin likvidejä varoja, yleensä käteisvaroja, jotta vakuudet voidaan realisoida nopeasti maksukyvyttömyystapauksessa. 
            
            
               (2)Monissa jäsenvaltioissa eläkejärjestelmät toimivat aktiivisesti OTC-johdannaismarkkinoilla. Yleensä ne kuitenkin minimoivat käteispositionsa ja sijoittavat arvopapereiden kaltaisiin tuottoisampiin kohteisiin varmistaakseen korkeat tuotot eläkeläisille. Eläkejärjestelmiä ylläpitävät yhteisöt, joiden ensisijaisena tarkoituksena on tarjota eläke-etuuksia yleensä elinikäisten maksujen muodossa mutta myös tietyn ajanjakson aikana suoritettavina maksuina tai kertasuorituksena, tyypillisesti minimoivat käteisvarojensa osuuden maksimoidakseen tehokkuuden ja vakuutuksenottajiensa saaman tuoton. Jos tällaisten yhteisöjen edellytetään määrittävän OTC-johdannaissopimukset keskitetysti, tämä johtaisi siihen, että niiden olisi irrotettava merkittävä osa omaisuuseristään käteisvaroiksi täyttääkseen keskusvastapuolten jatkuvat vakuusvaatimukset. 
            
            
               (3)Tämän vuoksi asetuksen (EU) N:o 648/2012 89 artiklan 1 kohdassa säädetään, että asetuksen (EU) N:o 648/2012 4 artiklassa säädettyä määritysvelvollisuutta ei sovelleta kolmena vuonna asetuksen voimaantulosta niihin OTC-johdannaissopimuksiin, jotka objektiivisesti mitattavalla tavalla vähentävät eläkejärjestelmien vakavaraisuuteen suoraan liittyviä sijoitusriskejä. Siirtymäaikaa sovelletaan myös yhteisöihin, jotka on perustettu korvauksien maksamiseksi eläkejärjestelmien jäsenille maksukyvyttömyystapauksessa.
            
            
               (4)Komissio laatii asetuksen (EU) N:o 648/2012 85 artiklan 2 kohdan mukaisesti kertomuksen siitä, ovatko keskusvastapuolet toteuttaneet riittävät toimet kehittääkseen tarkoituksenmukaisia teknisiä ratkaisuja, joiden avulla eläkejärjestelmät voisivat siirtää muina kuin käteisvaroina olevia vakuuksia vaihtuvina vakuuksina keskusvastapuolille. Voidakseen tehdä arvioinnin komissio tilasi peruskartoituksen ratkaisuista, joiden avulla eläkejärjestelmät voisivat antaa keskusvastapuolille muita kuin käteisvakuuksia, sekä siitä, mitä vaikutuksia vapautuksen poistamisella olisi ratkaisun puuttuessa sellaisten eläkejärjestelmien edunsaajina olevien eläkeläisten eläketulojen vähenemiseen, joihin vaikutukset kohdistuisivat. Tämän perusteella komissio antoi kertomuksensa
                  4
                3. helmikuuta 2015.
            
            
               (5)Komissio toteaa kertomuksensa tulosten perusteella, että keskusvastapuolet eivät ole tähän mennessä panostaneet riittävästi tarkoituksenmukaisten ratkaisujen kehittämiseen ja että johdannaissopimusten keskusvastapuolimääritysten kielteiset vaikutukset tulevien eläkeläisten eläke-etuuksiin säilyvät ennallaan. Tämän vuoksi annettiin komission delegoitu asetus (EU) 2015/1515
                  5
                , jolla pidennetään asetuksen (EU) N:o 648/2012 89 artiklan 1 kohdassa tarkoitettua kolmen vuoden siirtymäaikaa kahdella lisävuodella. 
            
            
               (6)Komissio on sen jälkeen järjestänyt julkisen kuulemisen, joka päättyi elokuussa 2015, laatiakseen OTC-johdannaisista, keskusvastapuolista ja kauppatietorekistereistä annetun asetuksen (EU) N:o 648/2012 85 artiklan 1 kohdan mukaisesti kertomuksen kyseisen asetuksen täytäntöönpanosta. Komissio on kuullut yleisöä myös pyytämällä kannanottoa rahoituspalveluja koskevasta EU:n sääntelyjärjestelmästä. Asetuksen (EU) N:o 648/2012 täytäntöönpanoa koskevan julkisen kuulemisen tulokset ja kannanottopyyntöön saadut vastaukset vahvistavat sen tosiseikan, että keskusvastapuolet eivät ole tähän mennessä panostaneet riittävästi tarkoituksenmukaisten ratkaisujen kehittämiseen ja että johdannaissopimusten keskusvastapuolimääritysten kielteiset vaikutukset tulevien eläkeläisten eläke-etuuksiin säilyvät ennallaan, kuten komission kertomuksessa todetaan.
            
            
               (7)Asetuksen (EU) N:o 648/2012 89 artiklan 1 kohdassa tarkoitettua kolmen vuoden siirtymäkautta olisi sen vuoksi pidennettävä edelleen.
            
            
               (8)Tämän asetuksen olisi tultava voimaan mahdollisimman pian, jotta voimassa olevia siirtymäkausia voitaisiin pidentää ennen niiden päättymistä tai mahdollisimman pian niiden päättymisen jälkeen. Myöhempi voimaantulo voisi aiheuttaa eläkejärjestelmien keskuudessa oikeudellista epävarmuutta siitä, onko niiden alettava valmistautua tuleviin määritysvelvollisuuksiin,
            
            
            
               ON HYVÄKSYNYT TÄMÄN ASETUKSEN:
            
            
               1 artikla
            
            
            
               Korvataan asetuksen (EU) N:o 648/2012 89 artiklan 1 kohdan ensimmäinen alakohta seuraavasti:
            
            
               ”Edellä 4 artiklassa säädettyä määritysvelvollisuutta ei sovelleta 16 päivään elokuuta 2018 saakka OTC-johdannaissopimuksiin, jotka objektiivisesti mitattavalla tavalla vähentävät 2 artiklan 10 kohdassa määriteltyjen eläkejärjestelmien vakavaraisuuteen suoraan liittyviä sijoitusriskejä. Siirtymäaikaa sovelletaan myös yhteisöihin, jotka on perustettu korvauksien maksamiseksi eläkejärjestelmien jäsenille maksukyvyttömyystapauksessa.”
            
            
            
               2 artikla
            
         
         
            
               Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
            
            
               Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            
            
               Tehty Brysselissä 20.12.2016.
            
            
               
                     Komission puolesta
               
               
                     Puheenjohtaja
                     Jean-Claude JUNCKER
               
            
         
         
            
                  
                     (1)
                  http://ec.europa.eu/finance/consultations/2015/emir-revision/index_en.htm
               
               
                  
                     (2)
                  
                  
                  http://ec.europa.eu/finance/consultations/2015/financial-regulatory-framework-review/index_en.htm 
               
               
                  
                     (3)
                  EUVL L 201, 27.7.2012, s. 1.
               
               
                  
                     (4)
                  Komission kertomus Euroopan parlamentille ja neuvostolle OTC-johdannaisista, keskusvastapuolista ja kauppatietorekistereistä 4 päivänä heinäkuuta 2012 annetun Euroopan parlamentin ja neuvoston asetuksen (EU) N:o 648/2012 85 artiklan 2 kohdan mukaisesta arvioinnista, joka koskee keskusvastapuolten edistymistä sellaisten teknisten ratkaisujen kehittämisessä, joiden avulla eläkejärjestelmät voivat siirtää muita kuin käteisvakuuksia marginaalivakuuksiksi, sekä tällaisten ratkaisujen kehittämiseen liittyviä keskusvastapuolten toimia ja niitä tukevien toimenpiteiden tarvetta, COM(2015) 39 final, 3.2.2015.
               
               
                  
                     (5)
                  Komission delegoitu asetus (EU) 2015/1515, annettu 5 päivänä kesäkuuta 2015, Euroopan parlamentin ja neuvoston asetuksen (EU) N:o 648/2012 muuttamisesta eläkejärjestelmiin liittyvien siirtymäkausien pidentämiseksi (EUVL L 239, 15.9.2015, s. 63).